กรุงศรีฯซื้อ เทคโนโลยี รุกฟินเทค
กรุงศรีอยุธยาเอาจริงบุกฟินเทค หนุนสตาร์ทอัพในไทย พร้อมซื้อเทคโนโลยีใหม่จากต่างประเทศ
15 ก.ย. 2559

กรุงศรีอยุธยาเอาจริงบุกฟินเทค หนุนสตาร์ทอัพในไทย พร้อมซื้อเทคโนโลยีใหม่จากต่างประเทศ
นายฐากร ปิยะพันธ์ ประธานคณะเจ้าหน้าที่ด้านกรุงศรีคอนซูมเมอร์ และผู้บริหารสายงานดิจิทัลแบงก์กิ้งและนวัตกรรม ธนาคารกรุงศรีอยุธยา เปิดเผยว่า ธนาคารกำลังมองหาเทคโนโลยีทางการเงิน (ฟินเทค) จากต่างประเทศเข้ามาต่อยอดการบริการของธนาคาร โดยขณะนี้มีการพูดคุยเจรจากับเจ้าของเทคโนโลยีอยู่บ้าง
เทคโนโลยีที่จะนำเข้ามา ได้แก่ ปัญญาประดิษฐ์ (AI) การเชื่อมต่อระบบอัจฉริยะสำหรับโมบายแบงก์กิ้ง (API)หุ่นยนต์ที่ปรึกษา (Robo Advisory) และ Blockchain ซึ่งเป็นเทคโนโลยีที่ธนาคารให้ความสนใจเป็นพิเศษ ขณะเดียวกันยังมีความร่วมมือจากธนาคารแห่งโตเกียว มิตซูบิชิ ยูเอฟเจ (บีทีเอ็มยู) บริษัทแม่ที่มีการพัฒนาฟินเทคล้ำหน้าไปแล้ว จะมีการนำเทคโนโลยีใหม่ๆ มาปรับใช้ในบริการของธนาคารกรุงศรีอยุธยาด้วย
ทั้งนี้ ฟินเทคสตาร์ทอัพในไทยหลายบริษัทมีความน่าสนใจ สามารถนำมาต่อยอดกับธุรกิจของธนาคารได้ ที่มองไว้ คือ ฟินเทคประเภทวิเคราะห์การลงทุน ที่นำมาใช้บริหารความมั่งคั่ง (เวลธ์แมนเนจเมนต์) ให้ลูกค้า และฟินเทคประเภทประกันที่ช่วยเสริมธุรกิจประกันให้ธนาคารได้มากขึ้น แต่ฟินเทคกลุ่มที่เกี่ยวกับการปล่อยสินเชื่อ เช่น พีทูพี หรือ เครดิตสกอร์ริ่ง จะเกิดขึ้นได้ช้า เพราะต้องผ่านความเห็นจากธนาคารแห่งประเทศไทย (ธปท.) ก่อน
“ฟินเทคของไทยขณะนี้มีพัฒนาการขึ้นมากเมื่อเทียบกับ 3 ปีก่อน เราเห็นฟินเทคที่เติบโตทำธุรกิจได้จริงมากขึ้น ตอนนี้เรามองไปถึงการสนับสนุนให้ฟินเทคของไทยขยายไปต่างประเทศด้วย” นายฐากร กล่าว
สำหรับความคืบหน้าการจัดตั้งบริษัทลูกที่ได้ชื่อแล้ว คือ บริษัท กรุงศรี เวนเจอร์ แคปปิตอล ขณะนี้อยู่ระหว่างเสนอให้คณะกรรมการธนาคารอนุมัติ คาดว่าจะเปิดตัวได้ในไตรมาส 4 ของปีนี้ มีเงินทุนขั้นต้นประมาณ 30 ล้านเหรียญสหรัฐ (ประมาณ 1,035 ล้านบาท หากคิดอัตราแลกเปลี่ยน 35.50 บาท/เหรียญสหรัฐ) สำหรับการลงทุนร่วมลงทุน (เวนเจอร์ แคปปิตอล) ในระยะ 5 ปี
ทั้งนี้ บริษัทลูก กรุงศรี เวนเจอร์ แคปปิตอล จะมีบทบาท 3 ด้าน คือ การผลักดันและสนับสนุนเงินทุนสำหรับผู้ประกอบการหน้าใหม่ที่เกี่ยวกับเทคโนโลยีทางการเงิน (ฟินเทค สตาร์ทอัพ) ในไทย การเข้าไปอยู่ในวงจรเศรษฐกิจ (อีโคซิสเต็ม) ของฟินเทค ผ่านการร่วมลงทุนในกองทุนฟินเทคทั้งของไทยและต่างประเทศ โดยไม่ได้มุ่งเน้นผลกำไร และคาดว่าต้องใช้เวลาสักพักจึงจะคืนทุน
นายแซม ตันสกุล รองผู้อำนวยการอาวุโส สายธุรกิจบัตรเครดิต ธนาคารกรุงศรีอยุธยา กล่าวถึงโครงการกรุงศรีไรส์นั้น ว่าจะมีการคัดกรองสตาร์ทอัพระดับเริ่มต้นที่มีไอเดียและสินค้าอยู่แล้ว เพื่อจะได้สานต่อธุรกิจไวขึ้น